[pic] | KOMISIJA EVROPSKIH SKUPNOSTI |

Bruselj, 22.12.2008

COM(2008) 883 konč.

Predlog

SKLEP SVETA

o sprejetju stališča Skupnosti v Generalnem svetu Svetovne trgovinske organizacije o pristopu Črne gore k Svetovni trgovinski organizaciji

(predložila Komisija)

OBRAZLOŽITVENI MEMORANDUM

OZADJE

1. Članice Svetovne trgovinske organizacije (STO) in Črna gora so dosegle sklepno fazo dogovora o pogojih za pristop Črne gore k organizaciji. Ta sledi štiriletnim pogajanjem, ki so se začela, ko je Črna gora leta 2004 vložila prošnjo za članstvo v STO. Preden lahko EU uradno podpre pristop Črne gore v STO, je treba sprejeti Sklep Sveta o odobritvi pristopnih pogojev Črne gore. Povzetek pristopnih pogojev je naveden v nadaljevanju.

2. Dvostranske trgovinske obveznosti v zvezi z blagom in storitvami med EU in Črno goro so vključene v preferencialni trgovinski sporazum, ki je del Stabilizacijsko-pridružitvenega sporazuma (SPS), podpisanega 15. oktobra 2007. Trgovinski del (vmesni sporazum) se uporablja od 1. januarja 2008. Črna gora je tudi možna kandidatka za pristop k EU.

REZULTATI ZA INDUSTRIJSKO BLAGO IN KMETIJSKE PROIZVODE

3. Tarifni program Črne gore odraža tarifno strukturo EU po klasifikaciji HS iz leta 2007 z osemmestno številko, vendar se na splošno uporabljajo desetmestne številke. Vse tarife bodo usklajene. Vse tarife so izražene ad valorem . Navadno povprečje uporabljenih carinskih stopenj znaša 4,19 %. Navadno povprečje začetnih pogodbenih carinskih stopenj (IBR) znaša 5,04 %. Navadno povprečje končnih pogodbenih carinskih stopenj (FBR) znaša 4,92 %. Navadno povprečje pogodbenih carinskih stopenj v vseh sektorjih je nižje od 10 %. Sektorji, v katerih je povprečje višje, so papir, usnje, krzno (22 %) in ribe (30 %). Vse druge tarifne številke so ponujene na ravneh, nižjih ali enakih 15 %. Pri 131 tarifnih številkah se FBR razlikuje od IBR. Obdobja izvajanja trajajo 4 oziroma 5 let. Črna gora bo v celoti sodelovala v vseh sektorskih sporazumih, z izjemo nekaj zelo občutljivih področij (papir, jeklo).

4. Za kmetijske proizvode znašajo uporabljene carinske stopnje 12,08 %, povprečje IBR je 20,97 %, ki pa bo znižano na 17,65 %. Obdobja izvajanja za 760 tarifnih številk za kmetijske proizvode trajajo 4 oziroma 5 let. Najvišjo stopnjo ima maslo, in sicer 60 %.

REZULTATI ZA STORITVE

5. Črna gora se zavezuje, da bo omogočila dostop do trga in konkurenco med domačimi in tujimi ponudniki storitev v praktično vseh sektorjih in podsektorjih, kar bo koristilo tako črnogorskemu gospodarstvu kot EU. Za tuje ponudnike storitev ne bodo veljale nikakršne količinske ali diskriminatorne omejitve v glavnih storitvenih sektorjih, kot so:

- profesionalne storitve,

- velika večina poslovnih storitev,

- poštne in kurirske storitve (v skladu z seznamom ES),

- telekomunikacijske storitve,

- gradbene storitve,

- distribucijske storitve,

- storitve izobraževanja,

- okoljske storitve,

- velika večina finančnih storitev (s prehodnim obdobjem za nekatere sektorje),

- turistične storitve in

- del transportnih storitev.

6. Nekaj sektorjev, za katere se Črna gora ne zavezuje, so storitve socialnega skrbstva in transportne storitve (notranji transport po celinskih plovnih poteh, vesoljski transport, del zračnega in železniškega transporta in cevovodni transport). Črna gora se prav tako ne zavezuje za avdiovizualne storitve. Črna gora še naprej ohranja omejitve za čezmejno ugotavljanje zdravstvenih in zobozdravstvenih storitev, veterinarskih storitev, storitev babic, medicinskih sester in reševalnega osebja ter storitve čiščenja prostorov, fotografske storitve in storitve pakiranja. Glede zavarovalnih storitev Črna gora še naprej ohranja omejitve za čezmejno zagotavljanje teh storitev, podobno kot jih poznajo ostale članice STO, ustanavljanje neposrednih podružnic pa bo dovolila šele od leta 2012.

OBVEZNOSTI PO PROTOKOLU

7. V zadnji, večstranski fazi pridružitvenega procesa so si članice STO skupaj prizadevale zagotoviti temeljno skladnost trgovinskih zakonov in ustanov Črne gore s pravili in sporazumi STO ter jih navedle v protokolu o pristopu in poročilu delovne skupine. Za EU so najpomembnejša naslednja področja:

Pravica do trgovanja

8. V Črni gori imajo registrirani tuji državljani pravico, da izvažajo ali uvažajo pod istimi pogoji kot domači državljani. Črna gora bo od dneva pristopa k STO zagotavljala, da bodo njeni zakoni in predpisi, ki urejajo pravico do uvažanja in izvažanja blaga, ter njihovo izvajanje v celoti v skladu z obveznostmi do STO.

Ureditev uvoznih dovoljenj

9. Črna gora je svoje postopke za izdajanje uvoznih dovoljenj uskladila s pravili STO, vključno s Sporazumom o postopkih za izdajanje uvoznih dovoljenj. Črna gora se je zavezala, da bo upravljala ter uporabljala tarifne kvote in tarifne oprostitve v skladu s Sporazumom STO in Sporazumom o postopkih za izvajanje uvoznih dovoljenj.

Naložbeni ukrepi v zvezi s trgovino

10. Črna gora bo od datuma pristopa k STO brez razlikovanj uporabljala svoj naložbeni režim za uvoz iz vseh članic STO ter za doma proizvedeno blago, v skladu s Sporazumom STO, vključno s Sporazumom o ukrepih na področju naložb, ki vplivajo na trgovino (TRIMS). Črna gora je med drugim sprejela tudi nov tobačni zakon, ki je odpravil zahtevo, po kateri je moral vsak proizvajalec kupiti določeno količino tobaka, predelanega na domačem trgu.

Pravice intelektualne lastnine

11. V zvezi z geografskimi označbami Črna gora pod določenimi pogoji zagotavlja hkraten obstoj geografskih označb in blagovnih znamk v skladu s členom 17 Sporazuma TRIPS. Prav tako Črna gora državljanom članic STO zagotavlja enako raven varstva pravic geografskih označb kot jo imajo državljani Črne gore. V zvezi z varstvom podatkov Črna gora zagotavlja varstvo za farmacevtske izdelke in agrokemična sredstva. Črna gora je v zvezi z uveljavljanjem pravic intelektualne lastnine uvedla obsežna pravila, ki vključujejo tudi posebne ukrepe na meji v skladu z zahtevo TRIPS.

Sanitarni in fitosanitarni ukrepi

12. Črna gora za zdaj še nima nobene informacijske točke, vendar je januarja 2008 sprejela uredbo o postopkih notifikacije sanitarnih in fitosanitarnih ukrepov in tako zagotovila skladnost s Sporazumom SPS. Informacijska točka bo zadolžena za zagotavljanje informacij, med drugim o članstvu Črne gore v STO in sodelovanju v mednarodnih sanitarnih in fitosanitarnih organizacijah, vključno s Codex Alimentarius, Mednarodnim uradom za epizootije, Mednarodno konvencijo o varstvu rastlin in vsemi sanitarnimi in fitosanitarnimi ukrepi, sprejetimi ali predlaganimi na njenem območju.

PRIPOROČILO

13. Ob predložitvi pogojev za pristop Črne gore k STO v odobritev Svetu Komisija te pogoje sprejema z odobravanjem, saj so uravnotežen in hkrati drzen sveženj obveznosti za odpiranje trga, ki bodo Črni gori in tudi njenim trgovinskim partnericam v STO prinesle znatne koristi.

Predlog

SKLEP SVETA

o sprejetju stališča Skupnosti v Generalnem svetu Svetovne trgovinske organizacije o pristopu Črne gore k Svetovni trgovinski organizaciji

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti členov 133(1) in 133(5) v povezavi z drugim pododstavkom člena 300(2) Pogodbe,

ob upoštevanju predloga Komisije,

ob upoštevanju naslednjega:

(1) Vlada Črne gore je 10. decembra 2004 zaprosila za pristop k Sporazumu o ustanovitvi Svetovne trgovinske organizacije (STO) na podlagi člena XII navedenega sporazuma.

(2) Dne 15. februarja 2005 je bila ustanovljena delovna skupina za pristop Črne gore, da bi se dogovorili o pristopnih pogojih, sprejemljivih za Črno goro in vse članice STO.

(3) Komisija je aprila 2008 v imenu Evropskih skupnosti in Črne gore sklenila dvostranska pogajanja o trgovanju z blagom in storitvami.

(4) Pristop k STO naj bi po pričakovanjih pozitivno in trajno prispeval h gospodarskim reformam in trajnostnemu razvoju v Črni gori.

(5) Protokol o pristopu je zato treba odobriti.

(6) Člen XII Sporazuma o ustanovitvi STO določa, da se morata o pristopnih pogojih strinjati članica pristopnica in STO ter da pristopne pogoje na strani STO potrdi ministrska konferenca STO. Člen IV.2 Sporazuma o ustanovitvi STO določa, da v obdobjih med zasedanji ministrske konference njene naloge izvaja Generalni svet.

(7) Zato je treba sprejeti stališče, ki ga bo zagovarjala Skupnost v Generalnem svetu –

SKLENIL:

Edini člen

1. Skupnost bo v Generalnem svetu STO zagovarjala stališče, da se pristop Črne gore k STO odobri.

2. To stališče izrazi Komisija v imenu Skupnosti.

V Bruslju, […]

Za Svet

Predsednik […]